

**ข่าวประชาสัมพันธ์**

**“กรุงไทย” ทุบสถิติ คว้า 67 รางวัล ตอกย้ำความสำเร็จธนาคารยั่งยืน**

ธนาคารกรุงไทย สร้างสถิติใหม่ คว้า 67 รางวัลชั้นนำจากองค์กรระดับโลกและในประเทศ ตอกย้ำความสำเร็จขับเคลื่อนองค์กรด้วยนวัตกรรม  พัฒนาผลิตภัณฑ์และบริการทางการเงินที่ทันสมัย สร้างคุณค่าตอบโจทย์ลูกค้าทุกมิติ ให้ความสำคัญกับสิ่งแวดล้อม สังคม และธรรมาภิบาล ก้าวสู่ธนาคารเพื่อความยั่งยืน

**ธนาคารกรุงไทย** ในฐานะธนาคารพาณิชย์ชั้นนำในประเทศ  มุ่งมั่นขับเคลื่อนองค์กรด้วยนวัตกรรม  เพื่อสร้างคุณค่าให้กับลูกค้าอย่างต่อเนื่อง **ภายใต้แนวคิด “นวัตกรรมสร้างคุณค่า ตอบโจทย์ลูกค้า สู่ความยั่งยืน”** โดยยึดหลักการให้ความสำคัญกับสิ่งแวดล้อม สังคม และธรรมาภิบาล (ESG) ตอบโจทย์เป้าหมายการพัฒนาอย่างยั่งยืน (SDGs) ของสหประชาชาติ  ประสบความสำเร็จได้รับการยอมรับในฐานะองค์กรที่นำนวัตกรรมและเทคโนโลยีมาปรับใช้ในการดำเนินงานอย่างต่อเนื่อง พัฒนาผลิตภัณฑ์และบริการทางการเงินที่ทันสมัย ตอบโจทย์ความต้องการลูกค้าในทุกมิติ และมีส่วนสำคัญขับเคลื่อนเศรษฐกิจและสังคมไปสู่ความยั่งยืน **โดยในปี 2566  ธนาคารสร้างประวัติศาสตร์ ได้รับ 67 รางวัลจากองค์กรชั้นนำในประเทศและต่างประเทศ** แบ่งเป็นรางวัลระดับนานาชาติจำนวน 30 รางวัล  และรางวัลระดับประเทศจำนวน  37 รางวัล  ทั้งรางวัลสุดยอดผู้นำองค์กร  รางวัลด้านความยั่งยืน รางวัลด้านการพัฒนาผลิตภัณฑ์และบริการ รางวัล Digital Banking  และรางวัลด้านการบริหารจัดการทรัพยากรบุคคล

**รางวัลผู้นำองค์กร  (CEO Award)  จำนวน 11 รางวัล** ตอกย้ำผู้นำที่มีวิสัยทัศน์ก้าวไกล กำหนดยุทธศาสตร์ขับเคลื่อนองค์กรด้วยนวัตกรรม สร้างโอกาสจากวิกฤต พัฒนาแพลตฟอร์มที่ตอบโจทย์ลูกค้าทุกกลุ่ม  ก้าวขึ้นมาเป็นผู้นำดิจิทัลแบงกิ้งของประเทศ  เช่น  **รางวัล Best Banking CEO จากนิตยสาร International Finance สหราชอาณาจักร**

**รางวัลด้านความยั่งยืน (Sustainability / CSR) จำนวน 22 รางวัล**  จาก **“โครงการ กรุงไทยรักเกาะเต่า”** พัฒนาชุมชนเกาะเต่าให้เข้มแข็ง พึ่งพาตนเองได้ รักษาความสมดุลของธรรมชาติและสิ่งแวดล้อม และพัฒนาโครงการ **“กรุงไทยรักชุมชน”** สนับสนุนการมีคุณภาพชีวิตที่ดีของชุมชน ผ่านการส่งเสริมอาชีพ สร้างรายได้ที่มั่นคง ควบคู่กับการสนับสนุนความรู้ทางการเงิน เพื่อให้ทุกฝ่ายพึ่งพาตนเองได้อย่างยั่งยืน  โดย**ธนาคารได้รับการประเมินหุ้นยั่งยืน SET ESG Ratings ประจำปี 2566 ในระดับ “AAA” ซึ่งเป็นระดับสูงสุด จากตลาดหลักทรัพย์แห่งประเทศไทย** และรางวัล Best Social Impact Bank Thailand จาก Capital Finance International  (CFI) สหราชอาณาจักร 3 ปีซ้อน

**รางวัลด้านการพัฒนาผลิตภัณฑ์และบริการ (Product & Service) จำนวน 8 รางวัล** จากความสำเร็จในการพัฒนาผลิตภัณฑ์และบริการที่ทันสมัย ตอบโจทย์ลูกค้าตรงจุด ทั้งการพัฒาบริการ WE CARE สร้างสรรค์ประสบการณ์ที่ดียิ่งขึ้นให้กับลูกค้า รับฟังความคิดเห็นจากลูกค้าที่ใช้บริการในสาขา  และแก้ไขปัญหาอย่างทันท่วงที สร้างความประทับใจและประสบการณ์ที่ดีให้กับลูกค้า เช่น รางวัล Excellence in Customer Service (Banking) - Thailand 2003 จากนิตยสาร The Global Economics สหราชอาณาจักร

**รางวัลด้าน Digital Banking จำนวน  5 รางวัล** ความสำเร็จในการพัฒนาดิจิทัลแพลตฟอร์มที่ตอบโจทย์ผู้ใช้งาน ทำให้จำนวนผู้ใช้งานเพิ่มขึ้นต่อเนื่องและมียอดดาวน์โหลดแอปพลิเคชันมากในธุรกิจกลุ่มธนาคาร ทั้งแอปฯ เป๋าตัง แอปฯ ถุงเงิน สะท้อนความสำเร็จพัฒนาผลิตภัณฑ์และบริการดิจิทัล ตอบโจทย์ผู้ใช้บริการทุกกลุ่ม ทุกมิติ  เช่น รางวัล Top Publisher Awards 2023  จาก  บริษัท Data.ai สหรัฐอเมริกา

**รางวัลด้านการบริหารจัดการทรัพยากรบุคคล  (HR) จำนวน 7 รางวัล** พัฒนาแอปฯ ONE Krungthai  เป็นซูเปอร์แอปฯ สำหรับพนักงาน อำนวยความสะดวกการทำงานทุกด้าน  เพิ่มประสิทธิภาพการจัดการองค์กร สร้าง DNA ขับเคลื่อนกรุงไทยคุณธรรม ยกระดับบริการลูกค้ามุ่งสู่องค์กรดิจิทัล เช่น รางวัล Human Resources Excellence Awards 2023 - Excellence in the Use of HR Tech  จาก Human Resources Online  สิงคโปร์

**รางวัล Marketing & Branding จำนวน 10 รางวัล** จากแคมเปญการตลาด **“กรุงไทยใจป้ำ”** สินเชื่อดิจิทัลที่ช่วยให้คนไทยทุกกลุ่มเข้าถึงแหล่งเงินทุนในระบบได้สะดวก รวดเร็ว สอดคล้องกับวิถีชีวิตยุคใหม่ ผ่านแอปฯ เป๋าตัง และ Krungthai NEXT โดดเด่นด้านการออกแบบกลยุทธ์การตลาดที่ให้ลูกค้าเป็นศูนย์กลาง เช่น รางวัล Marketing Team of the Year ระดับ Gold จาก MARKETING-INTERACTIVE

**รางวัล Corporate จำนวน 3 รางวัล** ความสำเร็จที่มีผลการดำเนินงานเติบโตต่อเนื่อง ตอบโจทย์ลูกค้าทุกมิติ ให้ความสำคัญกับด้านสิทธิมนุษยชน และทุกส่วนสังคม ลดความเหลื่อมล้ำ เช่น รางวัล Corporate Governance Report of Thai Listed Companies 2023 : CGR ระดับดีเลิศ จากสมาคมส่งเสริมสถาบันกรรมการบริษัทไทย (IOD)

ธนาคารกรุงไทยเดินหน้า นำนวัตกรรมสร้างศักยภาพในการแข่งขันของธนาคารและโอกาสในการเติบโตทางธุรกิจในอนาคต พร้อมให้ความสำคัญกับการให้สินเชื่ออย่างรับผิดชอบและเป็นธรรม ส่งเสริมการเข้าถึงการเงินในระบบ และไม่กระตุ้นให้ก่อหนี้เกินตัว ตามแนวทางการแก้หนี้ยั่งยืน หรือ Responsible Lending ของธนาคารแห่งประเทศไทย รวมถึงการให้ความรู้ส่งเสริมวินัยทางการเงิน ทั้งการออม การลงทุน และการป้องกันภัยทางการเงิน เพื่อสร้างภูมิคุ้มกันและความมั่นคงทางการเงินอย่างมั่นคงต่อไป

**ทีม Marketing Strategy**

**30 มกราคม 2567**